Diari Oficial de la Generalitat Valenciana


Sumari del DOGV 2990, del 13-05-1997 (1997/7553)

DECRET 160/1997, de 29 d'abril, del Govern Valencià, pel qual es prorroguen les ajudes establides en el Decret 39/1993, de 8 de març, del Govern Valencià, per als titulars de les explotacions que van resultar afectades per les baixes temperatures de maig i juny de 1992, i en el Decret 133/1994, de 8 de juliol, del Govern Valencià, per a determinats titulars d'explotacions agrícoles i ramaderes afectades per les altes temperatures de juliol de 1994.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1997/04/29/160/dof/vci/html**

### Dades del document

Número de DOGV
:   2990

Data del DOGV
:   13-05-1997

Secció del DOGV
:   DISPOSICIONS GENERALS

Número del document
:   1997/7553


Data del document
:   29-04-1997

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

DECRET 160/1997, de 29 d'abril, del Govern Valencià, pel qual es prorroguen les ajudes establides en el Decret 39/1993, de 8 de març, del Govern Valencià, per als titulars de les explotacions que van resultar afectades per les baixes temperatures de maig i juny de 1992, i en el Decret 133/1994, de 8 de juliol, del Govern Valencià, per a determinats titulars d'explotacions agrícoles i ramaderes afectades per les altes temperatures de juliol de 1994.   
El Decret 39/1993, de 8 de març, del Govern Valencià, va establir unes ajudes als titulars d'explotacions de la comarca de Requena-Utiel que van ser afectades pel fenomen climatològic de baixes temperatures i absència de pluja a finals de maig de 1992, i que va produir elevades pèrdues de collita. En aquella època, el fenomen no estava cobert per l'assegurança agrària, per la qual cosa el Govern Valencià, a través de la Conselleria d'Agricultura i Pesca, va decidir subvencionar els interessos dels préstecs que es van sol·licitar, a fi de pal·liar la pèrdua de renda de nombroses famílies de la zona.  
Els préstecs que es van formalitzar amb les entitats financeres a l'empara del conveni que es va firmar el 30 d'abril de 1993, obligaven a l'amortització total d'una sola vegada el dia 15 de maig de 1997. Amb posterioritat a la firma dels préstecs, es van produir altres fenòmens climatològics adversos durant 1994 i 1995, que van significar nous préstecs per pal·liar els danys de la sequera. Coincideix, doncs, l'amortització total del préstec de 1993 amb amortitzacions parcials i pagament d'interessos dels préstecs de la sequera, cosa que suposa una gran dificultat perquè els agricultors puguen complir els compromisos adquirits.  
Així mateix, el Decret 133/1994, de 8 de juliol, del Govern Valencià, va arbitrar unes mesures d'ajuda per als viticultors de raïm de taula de la província d'Alacant, on les pèrdues per la anormal pujada de temperatures havien estat molt abundants. El conveni que es va firmar amb les entitats financeres per articular les ajudes en forma de bonificació als tipus d'interés en els préstecs que es van formalitzar, establia un termini de duració de 4 anys comptadors des del 15 de desembre de 1994. La incidència de la sequera dels dos últims anys i circumstàncies adverses de mercat han motivat resultats negatius per als cultivadors de raïm de taula del Vinalopó.  
En conseqüència, esdevé necessari arbitrar mesures que faciliten la pròrroga del venciment dels terminis d'amortització dels préstecs de 1993 per als agricultors afectats de Requena-Utiel, i dels de 1994 per als de la zona del Vinalopó, a fi de permetre la recuperació econòmica de les comarques.  
Per això, a proposta de la consellera d'Agricultura, Pesca i Alimentació, i després de la deliberació prèvia del Govern Valencià en la reunió del dia 29 d'abril de 1997,  
DECRETE  
Article 1  
1. Els titulars dels préstecs concedits per les entitats financeres a l'empara del conveni firmat el 30 d'abril de 1993, per al suport als agricultors les explotacions dels quals van resultar afectades per les baixes temperatures de maig i juny de 1992, que concerten la pròrroga dels venciments de l'amortització de les operacions esmentades, continuaran beneficiant-se, en els termes que s'indiquen en aquest article, de bonificació en els tipus d'interés.  
2. El termini de la pròrroga serà de 5 anys comptadors des del 15 de maig de 1997. Seguirà el mateix tipus d'interés de les operacions formalitzades (Mibor a un any dels dies 15 de maig de 1997 a 2001 més 1,25), el pagament d'interessos serà per anualitats vençudes els dies 15 de maig de 1998 a 2002, i l'amortització dels préstecs es traslladarà per quartes parts iguals a la mateixa data dels anys 1999 a 2002, la qual cosa suposa un any de manca.  
3. La Generalitat Valenciana subvencionarà els interessos que han de pagar els agricultors (per a les operacions formalitzades segons aquest article) en cadascun dels anys 1998 a 2002, en la mateixa quantia que en les operacions firmades a l'empara del conveni de 1993.  
Article 2  
1. Els titulars dels préstecs concedits per les entitats financeres a l'empara del conveni firmat el 20 de setembre de 1994, per al suport als agricultors les explotacions de raïm de taula dels quals van resultar afectades per les altes temperatures de l'estiu de 1994, amb explotacions situades en algun dels municipis que figuren en l'annex i que ajornen els venciments de l'amortització de les operacions esmentades, continuaran beneficiant-se, en els termes d'aquest article 2, de bonificació en els tipus d'interés.  
2. Les pròrrogues que, eventualment, acorden els interessats amb les entitats bancàries, hauran de preveure que els venciments de 1997 i 1998 es traslladen a 1998 i 1999, i que correspon efectuar el pagament d'interessos en els dies 15 de desembre dels anys 1997 a 1999.  
3. La Generalitat Valenciana subvencionarà els interessos que han de pagar els agricultors (per a les operacions formalitzades segons aquest article 2) en cadascun dels anys 1997 a 1999, en la mateixa quantia que en les operacions firmades a l'empara del conveni de 1994.  
Article 3  
En ambdós casos (zona de Requena-Utiel i zona del Vinalopó) la pròrroga dels venciments haurà d'acordar-se entre l'entitat financera i el prestatari per mitjà de la firma d'un annex de la pòlissa anterior, en el qual expressament es farà constar que la persona interessada sol·licita acollir-se a la bonificació concedida per la Generalitat Valenciana.   
DISPOSICIONS FINALS  
Primera  
Per al desenvolupament i l'execució d'aquest decret, es faculta la Conselleria d'Agricultura, Pesca i Alimentació perquè dicte les disposicions necessàries i perquè suscriga amb les entitats financeres les corresponents clàusules addicionals al conveni firmat.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 29 d'abril de 1997  
El president de la Generalitat Valenciana,  
EDUARDO ZAPLANA HERNÁNDEZ-SORO  
La consellera d'Agricultura, Pesca i Alimentació,  
MARIA ÀNGELS RAMÓN-LLIN I MARTÍNEZ  
ANNEX  
Termes municipals esmentats en l'article 2:  
Agost  
Aspe  
Hondón de las Nieves  
Hondón de los Frailes  
Monforte del Cid  
Novelda  
La Romana


Còpia Permalink ELI